## Rješenje kojim se društvu za upravljanje investicijskim fondovima Ilirika Investments d.o.o. iz Zagreba, odobrava osnivanje Ilirika Gold otvorenog investicijskog fonda s javnom ponudom

### NN 120/2010 (27.10.2010.), Rješenje kojim se društvu za upravljanje investicijskim fondovima Ilirika Investments d.o.o. iz Zagreba, odobrava osnivanje Ilirika Gold otvorenog investicijskog fonda s javnom ponudom

HRVATSKA AGENCIJA ZA NADZOR FINANCIJSKIH USLUGA

3135

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« 140/05) te članaka 5., 50., 91., 104. i 112. Zakona o investicijskim fondovima (»Narodne novine« 150/05), Uprava Hrvatske agencije za nadzor financijskih usluga, na zahtjev društva za upravljanje investicijskim fondovima Ilirika Investments d.o.o. iz Zagreba, Radnička cesta 39/II, u predmetu izdavanja odobrenja za osnivanje i prijavu upisa u registar fondova Ilirika Gold otvorenog investicijskog fonda s javnom ponudom, na sjednici održanoj 14. listopada 2010. donosi

RJEŠENJE

1. Društvu za upravljanje investicijskim fondovima Ilirika Investments d.o.o. iz Zagreba, Radnička cesta 39/II, odobrava se osnivanje Ilirika Gold otvorenog investicijskog fonda s javnom ponudom.

2. Društvu za upravljanje investicijskim fondovima Ilirika Investments d.o.o. iz Zagreba, Radnička cesta 39/II, odobrava se Prospekt i Statut Ilirika Gold otvorenog investicijskog fonda s javnom ponudom.

3. Odobrava se izbor Privredne banke Zagreb d.d. iz Zagreba, Račkoga 6, koja će obavljati poslove depozitne banke za Ilirika Gold otvoreni investicijski fond s javnom ponudom i to na temelju ugovora sklopljenog 21. srpnja 2010. godine između društva Ilirika Investments d.o.o. iz Zagreba, Radnička cesta 39/II i Privredne banke Zagreb d.d. iz Zagreba, Račkoga 6.

4. Ilirika Gold otvoreni investicijski fond s javnom ponudom upisuje se u registar fondova pod identifikacijskim brojem JPD154.

5. Ovo rješenje objavit će se u »Narodnim novinama«.

Obrazloženje

Društvo za upravljanje investicijskim fondovima Ilirika Investments d.o.o. iz Zagreba, Radnička cesta 39/II (dalje: Društvo), podnijelo je dana 8. srpnja 2010. godine zahtjev za odobrenje osnivanja otvorenog investicijskog fonda s javnom ponudom Ilirika Gold, prijavu upisa u registar fondova za Ilirika Gold otvoreni investicijski fond s javnom ponudom, kao i zahtjev za odobrenje prospekta i statuta tog fonda te odobrenje izbora depozitne banke, sve sukladno odredbama članaka 5., 50., 91., 104. i 112. Zakona o investicijskim fondovima.

Društvo je, nakon zahtjeva Hrvatske agencije za nadzor financijskih usluga, dana 6. listopada 2010. dostavilo cjelokupnu dokumentaciju.

Pregledom zahtjeva za odobrenje utvrđeno je da je Društvo priložilo svu potrebnu dokumentaciju sukladno odredbama članka 91. Zakona o investicijskim fondovima, a iz koje je razvidno da su Prospekt i Statut Ilirika Gold otvorenog investicijskog fonda s javnom ponudom u skladu s odredbama članaka 104. i 112. Zakona o investicijskim fondovima.

Također je pregledom zahtjeva za odobrenje izbora depozitne banke, na temelju ugovora sklopljenog 21. srpnja 2010. godine između Društva i Privredne banke Zagreb d.d. iz Zagreba, Račkoga 6, odobren izbor depozitne banke, a sve vezano uz obavljanje poslova predviđenih odredbama članaka 49. – 55. Zakona o investicijskim fondovima.

Slijedom navedenog, valjalo je zahtjev Društva riješiti na način opisan u točkama 1., 2. i 3. izreke ovog rješenja te upisati Ilirika Gold otvoreni investicijski fond s javnom ponudom u registar fondova pod identifikacijskim brojem JPD154.

Sukladno odredbi članka 8. stavka 4. Zakona o Hrvatskoj agenciji za nadzor financijskih usluga, izreka ovog rješenja objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-06/12

Urbroj: 326-113-10-7

Zagreb, 14. listopada 2010.

Zamjenik predsjednika Uprave
Ivo Šulenta, v. r.

Rješenje, NN 120/2010-3135